चैम्पियन्स लीग : चैलेंजर्स और वॉरियर्स के बीच मुकाबला आज  
आईपीएल की फ्रेंचाइजी रॉयल चैलेंजर्स बैंगलोर और दक्षिण अफ्रीका की घरेलू टीम वॉरियर्स के बीच चैम्पियंस लीग का उद्घाटन मुकाबला आज शाम होगा।
आईपीएल की फ्रेंचाइजी रॉयल चैलेंजर्स बैंगलोर और दक्षिण अफ्रीका की घरेलू टीम वॉरियर्स के बीच चैम्पियंस लीग ट्वेंटी-20 टूर्नामेंट का उद्घाटन मुकाबला शुक्रवार शाम को खेला जाएगा। एम. चिन्नास्वामी स्टेडियम में खेले जाने वाले इस मुकाबले में दोनों टीमें जीत के इरादे से मैदान पर उतरेंगी। रॉयल चैलेंजर्स की कप्तानी डेनियल विटोरी करेंगे वहीं वॉरियर्स टीम की कमान हरफनमौला जोहान बोथा के हाथों में है।  रॉयल चैलेंजर्स की टीम में क्रिस गेल, तिलकरत्ने दिलशान, अब्राहम डिविलियर्स व विराट कोहली जैसे धुरंधर बल्लेबाज हैं वहीं टीम को मध्यम गति के गेंदबाज जहीर खान की कमी खल सकती है। पिछले दिनों चोट के कारण भारतीय क्रिकेट टीम के प्रमुख गेंदबाज जहीर इंग्लैंड दौरे से लौट आए थे। इस समय जहीर पुर्नवास की प्रक्रिया से गुजर रहे हैं।  दूसरी ओर, वॉरियर्स की टीम में बल्लेबाजी की जिम्मेदारी एश्वेल प्रिंस, मार्क बाउचर, कोलिन इन्ग्राम और खुद कप्तान बोथा के कंधों पर होगी। वॉरियर्स की गेंदबाजी बेहद मजबूत मानी जा रही है। टीम में मखाया एंटिनी, रुस्टी थेरॉन, वायने पर्नेल और लोनवाबो त्सोत्सोबे जैसे बेहतरीन मध्यम गति के गेंदबाज शामिल है। इस मुकाबले को रॉयल चैलेंजर्स के बल्लेबाजों बनाम वॉरियर्स के गेंदबाजों के रूप में देखा जा रहा है।